text: Wire spændt over sti
  27 marts 2012 kl. 20.18
  Ukendte gerningsmænd havde tirsdag aften spændt en wire henover en sti i hovedhøjde. Det var lige ved at gå gruelig galt.
  En mand på en scooter kom kørende på stien mellem Duevej og Østervang i østbyen i Vamdrup og havde ikke set, at der var spændt en wire ud over stien.
  Manden kørte direkte ind i wiren, hvorved styrthjelmen blev revet af. Manden slap heldigvis nådigt fra det livsfarlige hærværk. Ifølge politiet slap han med hudafskrabninger i ansigtet.
  - Men vi ser med stor alvor på sagen, fortæller vagtchef, Stig Simonsen til Radio VLR.
  Det skriver Vejle Amts Folkeblad.
  